### Beslutningstema

I denne sag godkendes det reviderede kommissorium for den politiske styregruppe vedrørende sundhedssamarbejdet mellem Tønder Kommune og Region Syddanmark samt godkende, at Sundhedsudvalgets udvalgsformand udpeges til at indgå i samarbejdet.

### Historik

Siden 2018 har der været etableret et politisk samarbejde mellem Region Syddanmark og Tønder Kommune i form af en nedsat politisk styregruppe.

Kommunalbestyrelsen udpegede d. 26. januar 2022 de kommunale repræsentanter til den nye styregruppe på baggrund af det oprindelige kommissorium. Det blev besluttet, at Tønder Kommune er repræsenteret ved borgmesteren, udvalgsformanden for Socialudvalget og kommunalbestyrelsesmedlem fra Sundhedsudvalget i den politiske styregruppe.

### Sagsfremstilling

På det seneste politiske styregruppemøde d. 23. november 2022 besluttede den politiske styregruppe, at kommissoriet for Samdrift Tønder skulle revideres. Ændringer til kommissoriet blev godkendt af den politiske styregruppe i januar 2023, og derfor forelægges det igen med de ændringer, som styregruppen har anbefalet.

På det politiske styregruppemøde foreslog den politiske styregruppe ligeledes, at styregruppen udvides med en politisk repræsentant fra Region Syddanmark til at repræsentere psykiatriområdet i den politiske styregruppe. Dette ikke mindst i relation til det pågående arbejde med udvikling af Tønder Nærhospital. Da psykiatriområdet for Tønder Kommune allerede er repræsenteret i den politiske styregruppe, foreslås det, at styregruppen udvides med udvalgsformanden for Sundhedsudvalget.

Udkast til det reviderede kommissorium for den politiske styregruppe er vedlagt som bilag.

Kommissoriet forelægges både Sundheds- og Socialudvalget og sendes til godkendelse i Kommunalbestyrelsen. En tilsvarende proces er i gang i Region Syddanmark.

### Vicekommunaldirektøren indstiller,

at Sundhedsudvalget og Socialudvalget godkender det reviderede kommissorium for den politiske styregruppe vedrørende sundhedssamarbejdet mellem Tønder Kommune og Region Syddanmark, og

at Sundhedsudvalget og Socialudvalget godkender, at Sundhedsudvalgets udvalgsformand udpeges til at indgå i samarbejdet, og

at indstillingen videresendes til Kommunalbestyrelsen.

Beslutning fra Sundhedsudvalget, 6. februar 2023, pkt. 5:

Indstillingen anbefales.

Beslutning fra Socialudvalget, 7. februar 2023, pkt. 7:

Indstillingen anbefales.

### Beslutning

Indstillingen godkendt.